ระทึกดอนเมือง “รถบัสแอร์เอเชีย” พุ่งชนเครื่องบิน “นกแอร์” พังยับ!
ระทึกดอนเมือง “รถบัสแอร์เอเชีย” พุ่งชนเครื่องบิน “นกแอร์” พังยับ! ไร้คนบาดเจ็บ ผู้โดยสารอาจได้รับผลกระทบตารางเที่ยวบินเปลี่ยน 
2 ก.ค. 2560

ผู้สื่อข่าวรายงานว่า เมื่อวันที่ 30 มิ.ย. ที่ผ่านมา เวลาประมาณ 22:55 น. อากาศยานของบริษัท สายการบินนกแอร์ จำกัด (มหาชน) หรือ NOK ทะเบียนเครื่อง HS-DBK จอดอยู่ที่หลุมจอด 35 ท่าอากาศยานดอนเมือง ได้มีรถบัสรับ-ส่งผู้โดยสารบริษัท เอเชีย เอวิเอชั่น จำกัด (มหาชน) หรือ AAV พุ่งเข้าชนกับส่วนหน้าด้านซ้ายของอากาศยาน ส่งผลให้อากาศยานได้รับความเสียหาย แต่ไม่มีผู้ได้รับบาดเจ็บจากอุบัติเหตุครั้งนี้

โดยหลังเกิดเหตุ เจ้าหน้าที่หัวหน้าชุดงานควบคุมลานจอดของการท่าอากาศยานดอนเมือง เป็นหัวหน้าชุดสอบสวนเข้าพื้นที่เกิตเหตุ ร่วมกับทีมงานฝ่ายช่างและฝ่ายภาคพื้นของสายการบินนกแอร์ เพื่อทำการตรวจสอบในบริเวณพื้นที่เกิดเหตุ ทำการเก็บภาพหลักฐานเพื่อดำเนินการสืบสวนตามขั้นตอนต่อไป และทางสายการบินนกแอร์อยู่ระหว่างดำเนินการตรวจสอบว่าความเสียหายมีผลกระทบกับโครงสร้างหลักของอากาศยานหรือไม่ เพื่อทำการซ่อมบำรุงต่อไป
จากเหตุการณ์ดังกล่าวข้างต้น ทำให้อากาศยานลำดังกล่าว ไม่สามารถให้บริการผู้โดยสารได้จนกว่าการซ่อมบำรุงจะเสร็จสิ้น และมั่นใจได้ว่าอากาศยานมีความปลอดภัยในการปฏิบัติการบิน ดังนั้นผู้โดยสารอาจได้รับผลกระทบจากการเปลี่ยนแปลงตารางบินหรือเกิดการล่าช้าในบางเที่ยวบิน เนื่องจากการปรับแผนในการหมุนเวียนอากาศยาน


ขณะที่ สายการบินไทยแอร์เอเชีย ได้ออกแถลงการณ์ถึงเหตุการณ์ที่เกิดขึ้นพร้อมแจงรายละเอียดว่า อุบัติเหตุดังกล่าว เป็นอุบัติเหตุรถบัสขนส่งของการสายบินไทยแอร์เอเชียในลาดจอดท่าอากาศยานดอนเมืองได้ชนส่วนหน้าทางด้านซ้ายของเครื่องบินสายการบินนกแอร์
ทั้งนี้ เหตุการณ์ดังกล่าวไม่มีผู้ได้รับบาดเจ็บแต่อย่างใด เนื่องจากไม่มีการขนส่งผู้โดยสาร ซึ่งขณะนี้สายการบินได้ทำงานอย่างใกล้ชิดและให้ความร่วมมือกับท่าอากาศยานและหน่วยงานที่เกี่ยวข้องในการตรวจสอบมาตรฐานต่อไป